Here is a page extracted from Wikipedia that may contain CSS, HTML, and a lot of unformatted text.

Title: غتيصاب
Content: لغتيصاب ؤلا لإغتصاب هوّا نوع ديال لإعتداء لجنسي لي كيتضمن عادةً السيكس ؤلا التدخال لجنسي (بحال التدخال د لقضيب ؤلا شي ستون بحالو ف وحدة من الفتحات الطبيعية لي كاينين عند بنادم)، بدون الرغبة ؤلا لموافقة ديال الشخص لمعني. لغتيصاب يقدر يتدار ب لعنف لجسدي، لإكراه، الستيغلال د السلطة، ؤلا ضد شخص لي مامأهّلش قانونياً باش يعطي لموافقة بحال دري(ة) صغير(ة) (يعني قل من السن لقانوني ديال لقبول ف لبلاد لمعنية)، شخص ماشي ف لوعي ديالو، مشلول، ؤلا عندو تخلف عقلي. لحالات د لغتيصاب و النسبة ديالهوم كيختالفو من بلاد ل بلاد، على حساب التعريف لقانوني، و لقوانين و لعقوبات لمعمول بيها. بزاف د لبلدان ماكيعتارفوش متلا ب لغتيصاب ف إطار الجواج.

أغلبية د لحالات ديال لغتيصاب كيكونو ديال رجال ضد عيالات. كاينين تا حالات ديال غتيصاب د رجال من طاراف رجال، ديال عيالات من عيالات، و تا ديال رجال من عيالات. لغتيصاب د الرجال كيتّعتابر من أكتر أنواع د لجرائم ماكيتديكلاراوش، بسباب لوصمة لعار ف لمجتمع، لي مرتابطة ب لممارسة د السيكس على راجل، تا ف لمجتمعات لغربية. لغتيصاب ف لحبس تاهوّا منتاشر، وخا تا هوّا ماكيتديكلاراش بزاف، و يقدر لغتيصاب يتخدم كا وسيلة ديال التهديد ؤلا التعديب ف بعض لبلدان، سيرتو لي عندها نضام ديكتاتوري بحال ف إيران.

لغتيصاب الجماعي و لعبودية لجنسية يقدرو يطراو ف لحروب، و كيتّعتابرو جريمة ضد لإنسانية. لغتيصاب ديال أشخاص من أقلية عرقية محددة بشكل سيستيماتيكي كيتّعتابر جزء من لإبادة لعرقية.

الضحية ديال لغتيصاب تقدر تّعرض ل صدمة نفسية، و تحتاج ل متابعة ديال مختص. تقدر الضحية تعرّض تا ل جروح جسدية، ب لإضافة ل الريسك ديال لحمل (بالنسبة ل لعيالات)، و د لأمراض لمتنقلة جسنياً.

عيون لكلام 

 
مقالات فيها مصدر و 3000 بايت